पांच और मरीजों की मौत के साथ उप्र में कोरोना से मरने वालों का आंकड़ा 182 तक पहुंचा - pti uttar pradesh story-mobile
5/27/2020 11:24:31 PM
लखनऊ, 27 मई :भाषा: उत्तर प्रदेश में कोविड—19 संक्रमण से पांच और मरीजों की मौत के साथ मृतकों का आंकड़ा 182 तक पहुंच गया है। इस बीच 269 नये मामले सामने आने के साथ राज्य में संक्रमित लोगों की तादाद 6991 हो गयी। इनमें से 3991 लोग ठीक हो चुके हैं जबकि 2818 लोगों का इलाज चल रहा है ।
स्वास्थ्य विभाग द्वारा बुधवार देर शाम जारी बुलेटिन के अनुसार मेरठ, गाजियाबाद, अलीगढ, गोरखपुर और मुजफफरनगर में कोरोना वायरस से संक्रमित एक एक व्यति की मौत हो गयी।
इससे पहले स्वास्थ्य विभाग के प्रमुख सचिव अमित मोहन प्रसाद ने यहां बताया कि पूरे प्रदेश में पृथक-वास वार्ड में 2895 मरीजों और 9,558 लोगों को पृथक-वास केंद्र में रखा गया है। प्रदेश की 30 प्रयोगशालाओं में अब तक 2,36,601 लोगों के नमूनों की जांच की गयी है। इनमें से 2,29,778 लोगों की रिपोर्ट नकारात्मक रही है।
प्रमुख सचिव ने बताया कि अब तक प्रदेश के 12396 इलाकों में निगरानी का काम किया गया है। इसके अलावा 73 लाख 61 हजार 323 घरों का सर्वेक्षण किया गया। इनमें तीन करोड़ 69 लाख 87 हजार 490 लोगों की निगरानी की गयी है।
उन्होंने बताया कि आशा कार्यकर्ताओं के माध्यम से प्रवासी मजदूरों की लगातार निगरानी की जा रही है। अब तक उनके द्वारा 9 लाख 60 हजार 933 प्रवासी कामगारों का पता लगाया गया जिनमें से 945 में कोई न कोई लक्षण मिले हैं।
प्रसाद ने बताया कि प्रदेश में बहुत बड़ी संख्या में प्रवासी कामगार लौटे हैं। कोरोना के लक्षणों से रहित लोगों को 21 दिनों तक घर में अलग रखा गया है। ग्राम निगरानी और मुहल्ला निगरानी समितियों से आग्रह किया गया है कि वे ऐसे लोगों का घरों में ही रहना सुनिश्चित करें।
उन्होंने कहा कि घर में अलग रह रहे सभी लोगों से अनुरोध है कि वे अन्य बीमारियों से ग्रस्त लोगों, बुजुर्गों, बच्चों तथा गर्भवती महिलाओं से दूरी बनाये रखें।